b'\n_START_ARTICLE_\nPustolovska videoigra\n_START_PARAGRAPH_\nPustolovske videoigre (kratko pustolov\xc5\xa1\xc4\x8dine) so zvrst videoiger, pri katerih igralec prevzame vlogo protagonista v interaktivni zgodbi, v kateri napreduje z raziskovanjem okolice in re\xc5\xa1evanjem ugank namesto fizi\xc4\x8dnih izzivov. Ta osredoto\xc4\x8denost na zgodbo omogo\xc4\x8da zgledovanje po drugih oblikah pripovedni\xc5\xa1tva, kot sta knji\xc5\xbeevnost in film. Velika ve\xc4\x8dina pustolovskih videoiger je namenjenih zgolj enemu igralcu, saj je zaradi poudarka na zgodbi in likih ve\xc4\x8digralstvo te\xc5\xbeko izvedljivo. Ve\xc4\x8dina pustolovskih iger deluje po sistemu poka\xc5\xbei-in-klikni, pogosto se \xc5\xbeanr kombinira tudi z akcijskim (akcijsko-pustolovske igre)._NEWLINE_Priljubljenost te zvrsti je bila v Zahodnem svetu na vrhuncu v poznih 1980. do sredine 1990. let, ko so bile igre tudi med tehni\xc4\x8dno najnaprednej\xc5\xa1imi od vseh videoiger. Danes so na Zahodu skoraj izginile, za razliko od Vzhodne Azije, kjer so izjemno priljubljeni t. i.\xc2\xa0\xc2\xbbvizualni romani\xc2\xab. Ti predstavljajo kar 70\xc2\xa0% trga ra\xc4\x8dunalni\xc5\xa1kih iger na Japonskem.'